Kommissionens forordning (EF) nr. 1788/2001

af 7. september 2001

om gennemførelsesbestemmelser til bestemmelserne for kontrolattesten for import fra tredjelande under artikel 11 i Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 436/2001(2), særlig artikel 11, stk. 3, litra b), og artikel 11, stk. 4, og

ud fra følgende betragtninger:

(1) Der bør fastlægges en procedure for på EF-plan at samordne visse kontrolforanstaltninger for import fra tredjelande af produkter, som skal markedsføres mærket med oplysninger om økologisk produktionsmetode.

(2) For produkter, der importeres efter proceduren i artikel 11, stk. 1, i forordning (EØF) nr. 2092/91, er det i den pågældende artikel fastsat, hvad kontrolattesten skal indeholde. For produkter, der importeres efter proceduren i artikel 11, stk. 6, i forordning (EØF) nr. 2092/91, findes der ikke sådanne bestemmelser. Det er derfor nødvendigt at udvide anvendelsen af attesten til produkter, der importeres under artikel 11, stk. 6, for at sikre, at disse produkter er blevet fremstillet efter produktionsregler svarende til dem, der er fastsat i artikel 6 i forordning (EØF) nr. 2092/91, at produkterne har været omfattet af kontrolforanstaltninger, der er lige så effektive som dem, der er omhandlet i artikel 8 og 9, og at sådanne kontrolforanstaltninger er blevet anvendt løbende og effektivt i det pågældende tredjeland.

(3) Ved Kommissionens forordning (EØF) nr. 3457/92(3) blev der indført en kontrolattest for produkter, der importeres fra tredjelande efter bestemmelserne i artikel 11, stk. 1, i forordning (EØF) nr. 2092/91. Af hensyn til klarheden erstattes forordning (EØF) nr. 3457/92 af nærværende forordning.

(4) Denne forordning finder anvendelse uden at det i øvrigt berører kontrolordningen i artikel 8 og 9 i forordning (EØF) nr. 2092/91 og i del B og C i bilag III til samme forordning.

(5) Denne forordning finder anvendelse, uden at det i øvrigt berører EF's toldbestemmelser og alle andre EF-bestemmelser om import med henblik på markedsføring i EF af produkter som omhandlet i artikel 1 i Rådets forordning (EØF) nr. 2092/91.

(6) De i denne forordning fastsatte foranstaltninger er i overensstemmelse med udtalelse fra det udvalg, der er omhandlet i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

1. Ved denne forordning fastsættes der nærmere bestemmelser for den kontrolattest, der kræves efter artikel 11, stk. 1, litra b), og artikel 11, stk. 3, i forordning (EØF) nr. 2092/91, og for fremlæggelse af en sådan attest for import efter bestemmelserne i artikel 11, stk. 6, i samme forordning.

2. Denne forordning anvendes ikke for produkter:

- som ikke er bestemt til overgang til fri omsætning i EF i uændret eller forarbejdet stand

- som er fritaget for importafgifter efter Rådets forordning (EØF) nr. 918/83 om en fællesskabsordning vedrørende fritagelse for import- og eksportafgifter(4). Forordningen anvendes dog for produkter, som er fritaget for importafgifter efter artikel 39 og 43 i forordning (EØF) nr. 918/83.

Artikel 2

I denne forordning forstås ved:

1) "kontrolattest": den kontrolattest, der er udstedt for en sending, og som er fastsat i artikel 11, stk. 1, litra b), og artikel 3 og 4 i forordning (EØF) nr. 2092/91 samt i bilag I til denne forordning

2) "sending": en mængde produkter, der henhører under en eller flere KN-koder, ledsages af én kontrolattest, fragtes med samme transportmiddel og kommer fra samme tredjeland

3) "verifikation af sendingen": den kontrol, som de relevante myndigheder i medlemsstaterne foretager af kontrolattesten for at efterkomme artikel 4, stk. 2, og, hvis myndighederne finder det påkrævet, af selve produkterne, for så vidt angår kravene i forordning (EØF) nr. 2092/91

4) "overgang til fri omsætning i EF": toldmyndighedernes frigivelse af sendingen, så den frit kan omsættes i EF

5) "de relevante myndigheder i medlemsstaterne": toldmyndighederne eller andre myndigheder udpeget af medlemsstaten.

Artikel 3

Artikel 11, stk. 1, litra b), der vedrører betingelserne for udstedelse af kontrolattester, og artikel 11, stk. 3, i forordning (EØF) nr. 2092/91 anvendes, når de produkter, som omhandles i artikel 1 i forordning (EØF) nr. 2092/91, overgår til fri omsætning i EF, uanset om sådanne produkter importeres med henblik på markedsføring under artikel 11, stk. 1, eller artikel 11, stk. 6, i den pågældende forordning.

Artikel 4

1. For at en sending produkter som omhandlet i artikel 1 i forordning (EØF) nr. 2092/91 kan overgå til fri omsætning i EF, kræves følgende:

a) at kontrolattestoriginalen fremlægges for de relevante myndigheder i den pågældende medlemsstat

b) at sendingen verificeres af de relevante myndigheder i medlemsstaten, og at kontrolattesten påtegnes som fastsat i stk. 11.

2. Kontrolattestoriginalen udstedes efter bestemmelserne i stk. 3 til 10 og modellen og vejledningen i bilag I.

3. Kontrolattesten udstedes af:

a) den myndighed eller det organ i tredjelandet, der er anført for det pågældende tredjeland i bilaget til Kommissionens forordning (EØF) nr. 94/92, eller

b) den myndighed eller det organ, der er godkendt til at udstede kontrolattesten efter proceduren i artikel 11, stk. 6, i forordning (EØF) nr. 2092/91(5).

4. Den myndighed eller det organ, der udsteder kontrolattesten:

a) udsteder først kontrolattesten og påtegner først erklæringen i rubrik 15, efter at den/det har foretaget dokumentkontrol på grundlag af alle relevante kontroldokumenter, herunder navnlig produktionsplanen for de pågældende produkter, transportdokumenter og handelspapirer, og efter, at myndigheden eller organet enten har foretaget en fysisk undersøgelse af den pågældende sending, før den sendes fra afsendelsestredjelandet, eller har modtaget en udtrykkelig erklæring fra eksportøren om, at den pågældende sending er blevet produceret og/eller tilberedt efter de bestemmelser, som er fastsat af den pågældende myndighed eller det pågældende organ med henblik på markedsføring i EF af produkter som omhandlet i artikel 1 i forordning (EØF) nr. 2092/91, jf. artikel 11, stk. 1, eller artikel 11, stk. 6, i sidstnævnte forordning

b) giver hver attest et løbenummer og fører et register over de udleverede attester.

5. Kontrolattesten affattes på et af EF's officielle sprog og udfyldes, bortset fra stempler og underskrifter, enten udelukkende med blokbogstaver eller udelukkende på maskine.

Kontrolattesten skal fortrinsvis udfyldes på et af bestemmelsesmedlemsstatens officielle sprog. En medlemsstats myndigheder kan om nødvendigt anmode om at få oversat kontrolattesten til et af de officielle sprog i den pågældende medlemsstat.

Attesten er ugyldig, hvis der er foretaget ikke-attesterede ændringer eller udstregninger.

6. Kontrolattesten udstedes i ét originaleksemplar.

Den første modtager eller i givet fald importøren kan dog tage en kopi med henblik på at informere kontrolmyndigheden eller -organet, jf. punkt 3 i afsnit C i bilag III til forordning (EØF) nr. 2092/91. På enhver sådan kopi skal der være trykt eller stemplet "KOPI" eller "DUPLIKAT".

7. Kontrolattesten i stk. 3, litra b), skal, når den fremlægges i overensstemmelse med stk. 1, i rubrik 16 indeholde en erklæring fra den kompetente myndighed i den medlemsstat, som har givet tilladelsen efter proceduren i artikel 11, stk. 6, i forordning (EØF) nr. 2092/91.

8. Den kompetente myndighed i den medlemsstat, som har givet tilladelsen, kan uddelegere bemyndigelsen til at anføre erklæringen i rubrik 16 til den myndighed eller det organ, som fører kontrol med importøren efter artikel 8 og 9 i forordning (EØF) nr. 2092/91, eller til de myndigheder, der er udpeget som de relevante myndigheder i medlemsstaten.

9. I følgende tilfælde kræves ingen erklæring i rubrik 16:

a) importøren fremlægger et originaldokument, udstedt af den kompetente myndighed i den medlemsstat, der har givet tilladelsen efter artikel 11, stk. 6, i forordning (EØF) nr. 2092/91, som viser, at sendingen er omfattet af den pågældende tilladelse, eller

b) når myndigheden i den medlemsstat, der har givet tilladelsen i artikel 11, stk. 6, direkte over for den myndighed, der foretager verifikation af sendingen, behørigt har dokumenteret, at sendingen er omfattet af den pågældende tilladelse. Det er op til den medlemsstat, der gav tilladelsen, at bestemme, om den vil anvende denne procedure for direkte information.

10. Det dokument, der udgør den dokumentation, der kræves efter stk. 9, litra a) og b), skal indeholde følgende oplysninger:

- tilladelsens referencenummer og udløbsdato

- importørens navn og adresse

- oprindelsestredjelandets navn

- nærmere oplysninger om det udstedende organ eller den udstedende myndighed, og, hvis der ikke er sammenfald med tredjelandets kontrolorgan eller -myndighed, nærmere oplysninger om dette organ eller denne myndighed

- produktnavnene.

11. Ved verifikationen af en sending af produkter som omhandlet i artikel 1 i forordning (EØF) nr. 2092/91 påtegner de relevante myndigheder i medlemsstaterne rubrik 17 i kontrolattestoriginalen og returnerer den til den person, som fremlagde den.

12. Den første modtager udfylder, når han modtager sendingen, rubrik 18 i kontrolattestoriginalen for at bekræfte, at sendingen er blevet modtaget efter bestemmelserne i punkt 7 i del C i bilag III til forordning (EØF) nr. 2092/91.

Den første modtager sender derpå den originale attest til den importør, der er anført rubrik 11 i attesten, jf. artikel 11, stk. 3, litra a), i forordning (EØF) nr. 2092/91, medmindre attesten skal ledsage sendingen videre ved en tilberedning som nævnt i artikel 5, stk. 1, i nærværende forordning.

Artikel 5

1. Hvis en sending fra et tredjeland i en medlemsstat, under en suspensionsprocedure efter Rådets forordning (EØF) nr. 2913/92 om indførelse af en EF-toldkodeks(6), inden overgang til fri omsætning i EF skal underkastes en eller flere af tilberedningerne som defineret i artikel 4, nr. 3, i forordning (EØF) nr. 2092/91, og som det er tilladt at gennemføre efter artikel 522, stk. 1, og artikel 552, stk. 1, litra a), nr. iv), i Kommissionens forordning (EØF) nr. 2454/93(7) om visse gennemførelsesbestemmelser til forordning (EØF) nr. 2913/92, skal sendingen, inden den første behandling finder sted, omfattes af foranstaltningerne i artikel 4, stk. 1, i nærværende forordning.

Tilberedningen kan bestå i aktiviteter såsom:

- pakning eller ompakning, eller

- mærkning som økologisk producerede produkter.

Efter en sådan tilberedning skal den påtegnede originale kontrolattest ledsage sendingen og fremlægges for den relevante myndighed i medlemsstaten, så det kan konstateres, om betingelserne i artikel 4, stk. 1, for sendingens overgang til fri omsætning er opfyldt.

Efter afslutning af denne procedure sendes den originale kontrolattest i relevante tilfælde tilbage til importøren af sendingen som anført i rubrik 11 i attesten med henblik på opfyldelse af kravet i artikel 11, stk. 3, litra a), i forordning (EØF) nr. 2092/91.

2. En sending, der kommer fra et tredjeland, og som i en medlemsstat under en suspensionsprocedure efter forordning (EØF) nr. 2913/92 skal splittes op i flere delsendinger, inden den overgår til fri omsætning i EF, skal inden opsplitningen omfattes af de foranstaltninger, der er omhandlet i artikel 4, stk. 1.

For hver delsending, som opsplitningen resulterer i, skal der for den relevante myndighed i medlemsstaten fremlægges en delkontrolattest, jf. model og vejledning i bilag II. Delkontrolattesten skal i rubrik 14 påtegnes af de relevante myndigheder i medlemsstaterne.

Den person, der er fastslået som oprindelig importør af sendingen, og som er anført i rubrik 11 i kontrolattesten, skal opbevare en kopi af den påtegnede delkontrolattest og den originale kontrolattest. På en sådan kopi skal der være trykt eller stemplet "KOPI" eller "DUPLIKAT".

Efter opsplitningen skal den påtegnede original af hver delkontrolattest ledsage den pågældende delsending og fremlægges for den relevante myndighed i medlemsstaten, så det kan konstateres, om betingelserne i artikel 4, stk. 1, for delsendingens overgang til fri omsætning er opfyldt.

Modtageren af en sending skal ved modtagelsen udfylde rubrik 15 i originalen af delkontrolattesten for at bekræfte, at sendingen er blevet modtaget efter bestemmelserne i punkt 6 i del B i bilag III til forordning (EØF) nr. 2092/91.

Modtageren af en delsending skal i mindst to år opbevare originalen af delkontrolattesten og i givet fald stille den til rådighed for kontrolorganet og/eller kontrolmyndigheden.

3. Tilberedning og opsplitning som omhandlet i stk. 1 og 2 foretages efter de relevante bestemmelser i artikel 8 og 9 i forordning (EØF) nr. 2092/91 og i del B og C, særlig i punkt 3 og 7 i bilag III dertil. Aktiviteterne skal foregå i overensstemmelse med artikel 5 i forordning (EØF) nr. 2092/91.

Artikel 6

For at produkter, der ikke opfylder kravene i forordning (EØF) nr. 2092/91, kan overgå til fri omsætning, er det en forudsætning, at henvisninger til økologiske produktionsmetoder fjernes fra mærkning, reklamer og ledsagedokumenter, jf. dog eventuelle foranstaltninger eller aktioner efter artikel 9, stk. 9, og/eller artikel 10a i nævnte forordning.

Artikel 7

De relevante myndigheder i medlemsstaterne og de myndigheder i medlemsstaterne, der er ansvarlige for gennemførelsen af forordning (EØF) nr. 2092/91, samt kontrolmyndighederne og -organerne bistår hinanden ved anvendelsen af nærværende forordning.

Inden den 1. april 2002 skal medlemsstaterne underrette hinanden og Kommissionen om, hvilke myndigheder de har udpeget, jf. artikel 2, stk. 5, hvilke kompetencer de har uddelegeret med henblik på gennemførelsen af artikel 4, stk. 8, og hvilke procedurer de måtte have fulgt under artikel 4, stk. 9, litra b). Medlemsstaterne skal løbende ajourføre disse oplysninger.

Artikel 8

Forordning (EØF) nr. 3457/92 ophæves pr. 1. juli 2002.

Artikel 9

Denne forordning træder i kraft på syvendedagen efter offentliggørelsen i De Europæiske Fællesskabers Tidende og anvendes fra den 1. juli 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. september 2001.

På Kommissionens vegne

Franz Fischler

Medlem af Kommissionen

(1) EFT L 198 af 22.7.1991, s. 1.

(2) EFT L 63 af 3.3.2001, s. 16.

(3) EFT L 350 af 1.12.1992, s. 56.

(4) EFT L 105 af 23.4.1983, s. 1.

(5) EFT L 11 af 17.1.1992, s. 14.

(6) EFT L 302 af 19.10.1992, s. 1.

(7) EFT L 253 af 11.10.1993, s. 1.

BILAG I

MODEL - KONTROLATTEST FOR IMPORT AF ØKOLOGISKE PRODUKTER TIL EF

Attestmodellen skal følges med hensyn til:

- tekst

- format (kun ét ark)

- rubrikkernes layout og størrelse.

>PIC FILE= "L_2001243DA.000901.TIF">

>PIC FILE= "L_2001243DA.001001.TIF">

>PIC FILE= "L_2001243DA.001101.TIF">

BILAG II

MODEL - DELKONTROLATTEST

Delattestmodellen skal følges med hensyn til:

- tekst

- format

- rubrikkernes layout og størrelse.

>PIC FILE= "L_2001243DA.001301.TIF">

>PIC FILE= "L_2001243DA.001401.TIF">